“E SONRISA DI MAX“ 


Di Oslin J. Boekhoudt 


Promer cu cortina habri : 


Max: 


Max: 


Max: 

1. Ora publico ta drenta musica local y internacional di 
aftanan’40. 

FA Ora cortina habri: pasonan di solda ta marchando, awa ta 
yobe, strena. 


* Weita lista di musica y zonido 


3. Enscenario ta bashi y scur. Pasonan di solda ta alehando.... 
4. Zonido di pasonan ta “fade” out. Max ta core drenta, basta 
for di rosea. El a caba di subi trapi. 


Dios gracia, m'a scapa di nan un biaha mas. 


E ta kita su sombre, su regenjas y su shal. Corda tapa e bentana 
banda drechi. Despues ta cende un sigaria. E ta bai n’e mesa y ta 
cende e luz cu un sonrisa grandi na su cara. Ta bai sinta n’e mesa 
cara pa publico. Sigui huma. 


Tin bentaha tambe ora bo ta hende di color....... Anochi nan no ta 
weita nos asina liher. 


E ta busca pen of potlood y papel pa skirbi y despues e ta paga e 
cigaria y ta cuminsa skirbi. Tapa e bentana di banda robez. 


Rotterdam, 23 di October, 1944. Mai stimá..... 

E ta keda pensativo, ta cuminsa neurie un melodia....ta,ta,ta, 
Despues ta lanta para y canta un cancion cu ta dun’e hopi 
nostalgia. Emocion ta yen'e, e no por mas y ta cuminsa yora ..... 
Ta stop di yora, ta limpia su wowonan cu su manga di camisa , ta 
tuma su potlood y ta sigui skirbi.... Ta interumpi su mes y ta lesa 
cu stem duro. 


R’dam, 23 di October, 1944. Mai stimá, ki bunita e cunucu- y € 
mondinan di aki ta awor. Blachinan casi tur a cai. Ya a sneu caba 

siman pasa. Tur mata, delaster un brasa, taki y blachi; dak di tur 
edificio tabata blanco blanco, bunita asina. Blanco y puro manera e 
alma di un mucha..... 


Reflexiona riba pureza di sneu. 

Na ‘ Ruba nunca hende sa weita sneu. E ta mes blanco cu e playanan 
di Aruba. Esei no tin aki; ni playa blanco, ni lama berde cla, berde 
scur, blou cla, blou scur. Ta na “Ruba so nos tin esei. E playanan mas 


bunita di mundo ... 


Mai, mi ta corda ainda tempo cu papa tabata hiba nos San Hose na 
Nort. 


E ta bira mucha atrobe . E ta kita bachi di flus, ta usa mesa y stul 
pa simbolisa e auto. E ta pone e stul na banda robes di e mesa y cu 
cara pa banda robes. E ta bai sinta riba e mesa y ta grita di alegria 
Nos ta bai cunucu, nos ta bai cunucu. Betty, Nicky, boso pura. San 
Hose nos ta bai, y nos por bay lama tambe. Esta dushi!! Boso a tarda. 
Pura, haci liher. Solo ta halto caba. 

E stul ta simbolisa e chofer. 

Ban papa, nos ta laat caba...... Un tiki mas duro, papa, por fabor. 
Asina … Esta dushi nos ta bal....... Nos a yegaaa. Para e auto aki 
banda, papa. Asina. Warda, warda.... Nos ta cana bay lama hunto. 
Dushi. Ami a gana!!!! Nada di wega di ladron. 

Wega na lamá ta cuminsa—- Usa henter e espacio 

Core cabayo, core ......... 


E ta cai, ta bula lanta para, cla pa bringa 


Ken a pone pia pa mi? Stop di hari mi. Mi ta dal boso. 

Cabez abou e ta drenta lamá. Ta cuminsa muha e otro rumanan cu 
awa. 


Tribon, tribon ...... Ha,ha,ha m'a spanta boso, dushi pa boso. Avion, 
avion. 


E ta mustra na halto. Wega di avion ta cuminsa. 


Mi tin sed, boso tambe? Na cunucu nos tin co’i bebe, awa di coco, 
dushi! Ban cana lihe,[fcana riba e mesun lugaj Awa di coco, esta 
sabroso. 


Cambio di mes auto/mesa 


Mai... Hesus mi ta sinti Mai su falta...... Mai, lo mi ke duna mitar di 
mi bida pa ta sinta den comedor hunto cu Mai, Papa y mi rumannan. 
Pa nos papia di scol, papia di loke nos ke bira dia nos ta grandi. Papia 
di bai Hulanda bai studia, di e galifianan cu nos lo conkista.......... 


Transformacion. 
Nada, ya nada di esaki ta posibel, nada!! 


Rabia e ta habri un lachi di cashi saca un boter di yanefro, tuma 
un betro den un tirá, saca un paki di Sigaria, cende un y bai sinta. 
Bira stul 2 y wak stul 1. 


Bet, mi ruman......... masha hopi mi ta pensa riba bo. 
Lanta para 


Bo sa cu ami t’abo y abo t'ami. No spanta homber. Claro cu nos ta 
diferente. Mi ta usando bo nomber. Si... Ban mira, no pone e cara ey, 
no. Aki mi yama H.P.E. Ernst, Hubert Petrus Eugéne.... Est’un 
nomber tremendo bo tin, un nomber di rey, hende importante...... Aki 
na Hulanda nan conoce mi oficialmente como Hubert Petrus 
Eugéne.... Na Alemania tambe nan conoce mi bou di e nomber ey. 

Hariendo duro, largo 

Bet, imagina bo e cantidad di nomber cu mi tin. Mi ta: Segundo Jorge 
Adelberto Hubert Petrus Eugéne. 

Hart 


. . aranea ` . 
Na cas boso conoce mi como Boy. Aki mi amannan den resistencia 


Carnoce mi como Max. Pa boso mi fam ta Ecury. E SSnan aki ta pensa cu 


mi yama Ernst, Max Ernst. Tur esaki pa bruha nan. Pa nan no sa ken 
mi ta. Bo sa Bet, pakico m'a scohe bo nomber? Pasobra semper mi 
tabata ke ta manera bo. Abo ta tuma bida manera un wega, ta diverti 
bo mes semper bai, haci cos di mala mucha. Abo t’un pompado. Oro 
lo mi haci otro cos di mala mucha aki na Rotterdam. Lo mi bringa nan, 
e Alemannan. E SSnan. Lo mi pompa nan. Si nan logra gara mi, sigur 
nan ta spera pa mi duna nan e nombernan di mi compañeronan den 
resistencia. 


Sacudi cabes 

Lo mi no bisa nada. Mi no ta reda nada. Por ta mi inventa nomber. 
Claro cu nan lo rabia y sigur sigur nan lo maltrata mi y talbes mata mi. 
Bo ta corda Betty con nos tabata haci cos di mala nucha? Bo ta corda 
dia m'a bisti paña di Nora y e susto cu m'a duna su joncuman? 


Atake di harimento 


Boy bisti na Nora...... Mahos, weita pia di flecha y e cabei, parce na 
papiyot. No ta e galeins cu m’a gusta.. 


Hopi harimento. 


Bo ta corda dia cu Nicky cu mi tabata bafia na lama despues di scol 
banda di waf di Rey na jockey? 


Hari 

Dia papa a haya sa “Pedro Moreno” a-canta! Quita lo malo, pone lo 
bueno! Anto con! 


Masha serio 


Tur chansa y harimento un banda. Rond di mi tin solamente dolor, 
destruccion, morto. Ta bon b’a keda Aruba, Bet. Aki lo nan a mata bo 
masha dia. Si nan matami, abo mester t? esun cu tin di cuida Mai, 
Papa y nos rumannan chikito. T’abo mester debolbe nan e alegria 
perdí pa via di e maldita guera aki. Mi stima bo hopi. 


Ta saca un > for de e lachi di kashi, ta habrié y ta saca algun 
portret for di e y ta cuminsa weita nan 


Mal...... Papa .... Papa, Nunca ningun hende lo por disfruta di e 

guera. Tin hopi matamento y destruccion, pero mi ta keda asombra 

di e adelanto tecnico. Di e maraviya tecnico cu e tankinan di guera, e 
avionnan tin. Di e precision di e armanan moderno. Papa, ainda mi ta 
corda e promer Ford cu nos tabatin. Con papa tabata hiba nos, brug 
natural, boc’i brik, cura di turtuga, e Faro na Westpunt y nos cunucu 
dushi “San Hosé”. E Ford tabata bati y bula riba caminda y nos tabata 
zapatea hunto cu ne. Papa ta corda dia nos a keda pega den saliña? 
Nos tur mester a yuda pusha. 


Pusha e mesa 


Tur hunto....mi ta conta: 1 — 2 —3. Nada... Corda bon, tur pusha 
pareu. Un biaha mas...... 1-23 ..... Hey, hey, biba nos mes, nos 
a saké.... Nos a logra sak”e. 


Zonido di pasonan di solda. E ta stop. Tur luz ta paga! E ta core 
cende bela. Cu hopi cuidou e ta bai n’e bentana y ta wak p’afo, 

cera cortina dje bentana poco poco. E otro bentana tambe. Nan ta 
aleha, e ta trankilisa. | 

Papa stimá...... maske east hopi biaha papa tabata rabia cuni mi ora 
tabata desobedecido y tabata rebeldia, mi sa, mi ta sigur cu awor papa 
ta orguyoso di mi pa e mesun motibonan ey. 


Cambio di tono 


Mi no por obedece e tiranonan. Mi mester rebeldia contra nan 
crimennan, contra...... nan maldad. Ainda mi no sa con lo mi manda e 
carta akilPapa y Mai por hay’é completo, sin censura. Mi tin miedo cu 
e enemigo por intercept’é. P”esei mi no por menciona tampoco e 
nombernan di mi compañeronan, ni e lugarnan na unda nos ta reuni. 
Mucho menos nos plan di atake. Mi por bisa papa si cu tur ta hoben. 
Mayoria ta di mi edad. Nan ta masha balente, idealista y yen di 
curashi. Nos tur ta dispuesto pa duna nos bida pa logra libertad di nos 
pueblo. Si mi tin algo di forsa, curashi y balentia. ta danki na mi 
mayornan. Ta Papa y Mai a siña mi cumpli cu mi deber-y 
obligacionnan. Awor cua obligacion por ta mas grandi cu esun di 
lucha contra inhustix.a.? 


E ta cende un cigaria y ta medita un rato riba loke su tata a siñ'e 


E nazinan kier pa tur hende, henter mundo ta di nan rasa, ario, blanco 
cu wowo blou o wowo berde. Pa nan hende manera mi ta nada. No pa 
nan so. E soldanan mericano ta mira nos cu desprecio. Nan ta sinta 
come na otro mesa. Algun hulandes, esaki ta duel mi masha hopi mes, 
tambomésun actitud. Esaki no ta un inhusticia? Mi no mester lucha, 
bringa, lanta contra esaki? Hende di color tambe ta hende. “Black is 
beautiful”, mescos cu blanco, corá, heel. Ningun rasa ta mahos, ni mas 
ni menos c’e otro. Cada un tin su bondad y bunitesa. Tur ta hende crea 
pa un Creador. Pakico anto descriminacion? 


Ca y Tela. Mi tin bon noticia pa boso. Mi ta enamora!! Ta loke 
semper boso tabata desea. Cuanto biaha boso ‘n bisa mi: “Busca un 
galeins, un polechi bunita déa caracter, pa despues casa cu ne y bini 
na yiu”. Wel, ya m'a cuminsa caba. Mi tin un nechi mucha, dushi y 
bunita. No, no, no mi no ta bisa boso su nomber. Mi no ke pa e carta 

‘ki cal den man di hende robes. Mi no ke pa ningun hende molestié. 
Mi ta yamé, mi prenda, mi pret’i wowo, leli blanco … … … 


Hari numa 


Pa boso por tin un idea, mi ta bisa boso cu e ta mas halto cu Ca, aunke 
hopi hende ta mas halto cu Ca. E ta casi mes halto cu bo, Tella. Ni 
gordo ni flaco, mas bien un tiki yen, manera ami ta gusta, mi stim’e. 
Casi tur ora e ta hari. Ora su wowonan blou wak mi cu su mirada 
penetrante, mi curpa ta tembla. Boso mester mir’e balia! Boso sa cu 
mi ta un tremendo baliador, pero mi ta keda un baliador di awa dushi 
banda di dje. 


Cambio di luz Amber-Blou. E ta, hala un rosea grandi. E ta lanta y 
balia manera cu e ta balia cu su pareha. Musica di 1936-1944. 

E ta stop di balia, cana man den man te na rand di escenario y ta 
sinta contempla e paisahe y conversa. 


Kitty, mi ta sigur cu bo no ta corda nomber di tur mi rumannan! 
Despues cu nos casa nos ta bai Aruba y e ora bo mester sa nan tur. 
Tempo mi tabata mucha mi no tabatin gran memoria. Pa mi por a 
corda nan mi mester a menta nan nomber un pa un di p’adilanti p’atras 
y di p’atras p’adilanti. Ban mira, bisa nan..... 


E ta hari 


Laga mi bisa bo con mi a logra di sifia tur. 


ns Doe 


Aura Maria Estela, ... Aya 
Hubert Petras-Eugène, . . Betty 
Etilberta-Nera-Barberma, .. Nora 
Elvia Trina Margarita, ... Baby 
bivia-Fatiana-trminia, T... Mimi 
Ami mes, Segundo Jorge Adelberto, .. Boy 


(Reuben-Nicelin-Delfimes, .. Nicky 


Nydia-MariaEnrica, ... Nichi 
Anna-Marña Guillermina] altas „Poppy 

- [Jeseph-ives-Renald, … Ives 
Ivette Marie-du-Mont-Carmel, .. Ivette 
B’a ripara un cos, mi ta number 7, di ariba pa abou y di abou pa ariba. 

Numbernan semper ta importante pa mi. Weita, m'a nace na aña “22, 

na aña 33 e maldita regimen nazi a cuminsa. E aña aki ta 44, e aña di 
amor, e aña cu m'a conoce bo bon. Na aña *55 kisas nos lo tin yiu y 
na aña 66 ken sa kico lo bai sosode. Por ta cu mi ta bira tawelo, 
no ami, pero nos, abo y ami, nos lo bira wela y welo 


E ta hart 


Mi ta priminti bo cu nos yiunan lo tin un nomber so, pa nos no tin 
tanto problema pa keda corda nan. 


E ta keda weit'e enamora, e ta caricié na su cara, ta cera su 
wowonan y ta dun’e un sunchi largo. E ta dun’e un sonrisa, ta 
yudé lanta y ta cana man den man bai n'mesa. Transformacion: 
E ta bati riba mesa den desesperacion. 


Mentira, mentira . Tur cos ta mentira. Aña °44 no ta aña di amor, pero 
kisas e aña di mi morto. E demonionan, e nazinan ta busca mi tur 
caminda. Nan 28-le:gara mi! Mi sa cu nan rondiando e cas aki. 


E ta core bai n’e ventana, e ta wak na scondi, despues e ta 
bai na e otro ventana 


Mi no ta mira nan, pero nan t’ey. Mi ta tende nan,mi ta hole nan. Nan 
no ta tira riba mi, pasobra nan ke gara mi bibo pa obliga mi reda e 
nombernan di mi compañeronan, nomber di tur cu ta bringa contra, 
abuso, tirania, inhusticia y descriminacion. Mi n’ ta bisa nada ..... Nan 
por tortura mi, nan lo ranca mi cuero centimetro pa centimetro. Nan 
por kima tur parti di mi curpa, ranca huñanan di mi man- y mi pianan, 
saca mi wowonan..... Mi no ta papia, mi no ta bisa nada. Si mi bisa 
algo mes ta pa insulta, pa maldiciona nan tur. 


Gritando n’e ventana 

Criminalnan, burdugonan, asesinonan. 


E ta keda mira n’e ventana basta rato. Poco poco e ta derumba 
internamente. Otro tono, otro voz. 


Dios, mi ta pidi Bo, mi ta roga Bo castiga Ras-nos enemigo, pero en 
realidad loke mi ke puntra ta.... Pakico, Señor, Bo ta permiti tanto 
maldad? Pakico, Señor, Bo ta permiti pa tin guera? Pakico, Señor, Bo 
ta permiti pa tin hende riba mundo manera nan, mal hende. Criminal? 
Pakico, Señor, Bo ta permiti miyon y miyon di hende muri di hamber? ¥ 
Mas cu tur cos Señor mi ke puntra Bo, pakico ami tin cu muri? Mi tin 
solamente 22 aña. Binti dos aña Señor! Mi ta hoben, casi un mucha 
ainda.Ta awor mi ta cuminsa biba! Ta awor mi ta cuminsa sa kico ta 
amor! Ta awor mi ta cuminsa conoce tur cos, Señor..... y ... toch mi 
mester muri! Esaki tambe, Señor, no ta un inhusticia? Ta pa esaki, 
Señor, B’a duna mi bida pa kit’e asina liher ? 


E ta sinta, preta-su cara cu su mannan tapando su wowonan, ta 
move su cabes den forma di bisa no. E ta kita su mannan y 
mirando na cielo 


ovdonami 
demi, 


Eo 


; ; Io Serio 
Señor, pordonami . Mi sa cu Ró Ta Solamente amor y bondad. 


Cu pa tur loke Abo manda mester tin un motibo, un splicacion. Ami no 
ta compronde, Señor ..... 


Hinka rudia 


Yudami, yudami Señor pa mi ta balente, dunami curashi ¥ pa mi 
acepta cu briog tur loke bini, tur loke mester pasa, tur loke Bo manda, 
Señor. 


- E ta bai busca un otro betro. Despues e ta saca un arma for di bou 


di su cusinchi. E ta trece mirand’e, pone riba mesa y ta keda mir’e, 
ta hunga cu ne. Ta cohe y ta pone den su boca, ta pone na su cabes 
y despues na su curazon, djei ta benta e arma riba mesa. 

Esta facil ta! Djis un movemento chikito di mi dede y tur cos ta caba. 
Miedo, angustia, soledad, Nunca m'a sinti mi mes asina so manera 
awo. Si sikiera mi por a papia cu mi mayornan, cu mi rumannan. Cu 
Nicky kende t’aki na Hulanda. Mare mi por a papia cu Kitty, mi amor, 
mi bida ..... 

Nada ta posibel. Ta posibel cu ni sa ningun hende lo haya sa mes si 
nan mataymanera a sosode cu tanto di nos. Nan lo benta mi restonan 
den un buraco grandi caminda nan sa benta hopi restonan mortal hunto 
o nan lo benta mi curpa riba un sabana habri pa para y bestia come mi 
restonan..... Nunca, nunca mi mester a hinca mi mes den e asunto di 
resistencia. Ni sikiera mi mester a bini Hulanda. Ami ta pertenece na 
Aruba, aya mi mester ta y no aki. T’aya mi lombrishi ta dera. 


Ta drent’e un miedo, un angustia, un duele cu el’a hunca su mes 
den algo cu e no mester a haci. 


No ta gafia nan a gafia mi, haci mi kere cu nos lo por vence e 
enemigo? Por ta cu loke en realidad nan tabata ke, ta usa mi pa aas pa 
tribon y pa cami pa cañon? Nan tur lo salba, i$ lo muri! 


Un momento di gran desesperacion ta drent’e. E ta tuma un actitud 
infantil. E ta papia cu su mama. 


Mai, mi tin miedo, hopi miedo. Mi no ke pa nan mata mi. Mi no ke 
muri. 


Derotá e ta laga su mes cai riba flur y e ta pone su mes den un 
posicion fetal. Asina e ta permanece basta rato ...... Diripiente e ta 
bula lanta, ya cu’n otro expresion. Decidido e ta bai pa su pistol. E 
ta bisti su paña di friu. E ta bai p’e salida, pero n’e momento pa 
habri porta e ta corda riba e carta y ta bolbe p'e. E ke ward’e den 
su saco di bachi, pero e ta dicidi di sinta les’e. 

E mihor COS CU fre por haci ta entrega na mes PL Ilemannan : 
No, nunca lo mi por haci un cos asina. Esaki ta traicion, traiciona mi 
tata, mi mama, traiciona tur cu mi stima, traiciona mi compañeronan 
den resistencia, traiciona mi mes, traiciona mi pais....... Den cas di mi 
tata no tin lugar pa traidor. 

Ya mi no ta tende ni mira nan mas. Si mi pasa p’e parti patras dje cas 
lo mi por sali sin nan mira mi. Lo mi uni cu mi compafieronan di 
resistencia y hunto nos lo sigui lucha pa libertad. Lo mi keda lucha te 
final. Por ta mi muri....... 


E ta paga luz, ta bai n’e ventana y cu hopi cuidou e ta acerca e 


su-pistotytabisa. E ta bai n’e porta, ta hábrie. Ta drenta-un 
eantidaddi huma. Ta tende tiro den lehania. 


Por ta mi muri, pero lo mi muri cun sonrisa riba mi cara . 


Silencio total. Tekst, weita otro caminda, fusilamento. Ta cuminsa 
scucha e Requiem di Mozart, tur-loke-ta-silhueta-ta-desaparece. E 
musica ta “fade out“ poco poco te ora no ta tende mas... Ta cumisa 
tende un roffle di tambor y un tompet ta toca e “Last pe di 
honor........ 


Poco poco ta baha e portret di Boy (esun cu un sonrisa) cu mester 
ta ilumina cu un spot. 


Ta toca e himno di Hulanda mientras e bandera di Hulanda ta 
baha banda di e portret di Boy. Ta “fade out “ e himno di Hulanda 
y toca e himno di Aruba, mientras e bandera di Aruba ta baha n'e 
otro banda di e portret. 


Despues di un rato ta subi e portret y e banderana den silencio. Un 
musica solemne (Ode na Hubentud di Handel ) 


Ta pasa e portretnan di e yegada na Aruba di e ataud cu e restonan 
di Boy; na waf, den caya grandi, na Misa, na santana y ta caba 
c’un portret di su busto. | 


Cortina final. 


